บขส. เสริมรถ 4,500 เที่ยวรองรับ 1 แสนคนกลับบ้านสงกรานต์
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยถึงตัวเลขการเดินทางในช่วงเทศกาลสงกรานต์ ปี 2566 ว่า เมื่อวันที่ 10 เม.ย.ที่ผ่านมา บขส.ได้จัดรถโดยสารรองรับการเดินทางในเที่ยวไป 3,440 เที่ยว มีผู้โดยสารใช้บริการ 40,819 คน ส่วนเที่ยวกลับได้จัดรถโดยสาร 3,369 เที่ยว รองรับผู้โดยสารใช้บริการ 35,718 คน โดย บขส. สามารถจัดรถโดยสารได้เพียงพอไม่มีผู้โดยสารตกค้างขณะที่ ในวันที่ 11-12 เม.ย.นี้ คาดการณ์ว่า จะมีปริมาณผู้โดยสารใช้บริการที่สถานีขนส่งผู้โดยสารกรุงเทพทั้ง 5 แห่ง เพิ่มมากขึ้นเฉลี่ยวันละ 60,000 คน ใช้รถโดยสาร (รถ บขส., รถร่วม, รถตู้) เฉลี่ยวันละ 4,500 เที่ยว และได้เตรียมรถโดยสารไม่ประจำทาง มาจัดเสริมในเส้นทางต่างๆอีก 700 คัน รองรับผู้โดยสารได้สูงสุดวันละกว่า 100,000 คนทั้งนี้ ในช่วงเทศกาลสงกรานต์ บขส.กำชับทุกฝ่ายให้อำนวยความสะดวกประชาชนด้วยความสะดวกปลอดภัย ตามนโยบายของกระทรวงคมนาคม และขอให้ผู้ประกอบการรถร่วมปฏิบัติตามระเบียบ และกฎหมายอย่างเคร่งครัด